གོ་ལའི་དཀའ་རྙོག་མང་ཆེ་བའི་རྒྱུ་རྐྱེན་ནི་དཔལ་འབྱོར་རམ།ཆབ་སྲིད།སྤྱི་ཚོགས་ཀྱི་གནས་སྟངས་དྲང་བདེན་དང་འདྲ་མཉམ་མེད་པ་ལས་བྱུང་བ་ཉམས་མྱོང་གིས་གསལ་སྟོན་བྱས་ཡོད།མཐར་ཐུག་ན་དཀའ་ངལ་དེ་རྣམས་ང་ཚོ་ཚང་མའི་ཁེ་ཕན་དང་འབྲེལ་བ་ཆགས་ཡོད།འཛམ་གླིང་གི་ཟུར་གཅིག་ལ་མྱོང་བའི་མི་ཚོའི་བཀྲེས་སྐོམ་གྱི་སྡུག་བསྔལ་ལམ།ཡང་ན་ས་ཕྱོགས་གཞན་ཞིག་ཏུ་རང་དབང་གི་ཐོབ་ཐང་འཕྲོག་པ་རྣམས་ས་ཁུལ་བྱེ་བྲག་པ་ཞིག་གི་གནས་ཚུལ་ཙམ་ལ་ནམ་ཡང་བལྟ་རྒྱུ་མེད།ཕན་ཚུན་གཅིག་ལ་གཅིག་རྟེན་གྱི་འཇིག་རྟེན་འདིའི་ནང་བྱུང་རིམ་འདི་དག་གིས་མཐའ་དོན་ཚང་མར་དོ་ཕོག་ཡོང་རྒྱུ།དབུལ་ཕྱུག་མི་སྙོམས་པའི་ཁྱད་པར་ཆེན་པོ་ཡོད་པ་འདིར་རྒྱལ་སྤྱིའི་ཐོག་ནས་གདོང་ལེན་བྱེད་རྒྱུའི་ལས་འགུལ་ལའང་ཨ་རིའི་ངོས་ནས་འགོ་འདྲེན་ཐུབ་པ་ཞིག་གནང་དགོས་ཀྱི་འདུག་ཅེས་འབོད་བསྐུལ་ཞུ་རྒྱུ་ཡིན།དེང་འདི་འདྲའི་འཛམ་གླིང་སྤྱིའི་དཀའ་ངལ་མང་པོ་ཞིག་ལ་ང་ཚོས་འགྲོ་བ་མི་གཅིག་གྱུར་གྱི་བསམ་བློ་དང་།ད་ལྟའི་འཇིག་རྟེན་ཕན་ཚུན་ལྟོས་གྲུབ་ཀྱི་རང་བཞིན་ངོས་འཛིན་གསལ་པོའི་ཐོག་གདོང་ལེན་བྱེད་དགོས་པའི་དུས་ལ་སླེབས་ཡོད།